Beveik kas dešimtas suaugęs žmogus serga lėtine inkstų liga. Kadangi esant ankstyvoms stadijoms pacientas nejaučia jokių simptomų, daugelis net nežino, kad jų inkstų veikla yra sutrikusi. Anksti diagnozavus lėtinę inkstų ligą, galima sulėtinti arba net sustabdyti inkstų pažeidimo progresavimą.
Inkstų funkcijos sutrikimą gali lemti širdies ir kraujagyslių ligos, aukštas kraujo spaudimas, cukrinis diabetas, lėtinės infekcinės ligos, taip pat ilgalaikis nuskausminamųjų vaistų vartojimas. Inkstų ligų priežasčių yra labai daug, bet kai kurias sukuriame patys. Rūkantys ir antsvorio turintys asmenys inkstų ligomis serga daug dažniau, todėl inkstų ligų priežastis gali būti netinkamas gyvenimo būdas.
Kreatininas, šlapalas, šlapimo rūgštis, cistatinas C – vieni pagrindinių inkstų funkcijos rodiklių. Padidėjusi visų šių rodiklių koncentracija kraujyje gali būti susijusi su inkstų funkcijos sutrikimu. Inkstų nepakankamumą gali rodyti ir padidėjusi kalio, natrio ar fosforo koncentracija kraujyje.
Kreatinino ir cistatino C koncentracija svarbi norint įvertinti glomerulų filtracijos greitį. Šis rodiklis apskaičiuojamas pagal paciento amžių, svorį ir kreatinino arba cistatino C koncentraciją. Šis tyrimas yra tiksliausias inkstų funkcijos rodiklis. Jis nurodo, kokį kiekį kraujo per tam tikrą laiką inkstai filtruoja. Priklausomai nuo glomerulų filtracijos greičio, vertinama inkstų funkcija.
Automatinis šlapimo tyrimas, dar vadinamas bendru šlapimo tyrimu, – vienas dažniausiai atliekamų laboratorinių tyrimų. Automatinį šlapimo tyrimą rekomenduojama atlikti bent kartą per metus. Šis tyrimas padeda įvertinti ne tik inkstų funkciją, bet ir svarbus nustatant inkstų bei šlapimo takų infekcijas, kepenų funkcijos sutrikimus.
Inkstų tyrimus rekomenduojama atlikti, jei:
- sergate inkstų ligomis arba šeimoje yra inkstų ligų atvejų,
- sergate išemine širdies liga,
- sergate cukriniu diabetu,
- turite aukštą kraujo spaudimą,
- sergate širdies ir kraujagyslių ligomis,
- pastebėjote rytais patinusius, paburkusius paakius,
- pakito šlapimo spalva,
- sutriko šlapinimasis,
- ilgą laiką vartojate vaistus, neigiamai veikiančius inkstus (ypač vaistus nuo skausmo),
- turite antsvorio,
- gausiai vartojate alkoholį, rūkote.
Inkstų sutrikimai dažnai prasideda be jokių simptomų, todėl reikia atlikti profilaktinius tyrimus ir stebėti savo sveikatos būklę.
Tyrimas atliekamas iš veninio kraujo ir /arba šlapimo mėginio.
Išankstinė registracija nebūtina, tiesiog atvykite ir kreipkitės į registratūrą.